Skíðamót Íslands hófst á Akureyri í gær. Linda Rós Hannesdóttir og Snorri Einarsson tryggðu sér þá Íslandsmeistaratitla í sprettgöngu.
Skíðamót Íslands hófst í Hlíðarfjalli á Akureyri í gær en Skíðasamband Íslands ákvað með mjög stuttum fyrirvara að halda mótið sem lýkur svo á morgun. Í gær var keppt í sprettgöngu en í úrslitum hjá konum sigraði Linda Rós Hannesdóttir frá Ísafirði eftir frábæran sprett í úrslitum. Þetta var hennar fyrsti Íslandsmeistaratitill í fullorðinsflokki. Hjö körlunum stóð Snorri Einarsson frá Ulli uppi sem sigurvegari eftir ótrúlegan endasprett við Dag Benediktsson sem endaði með því að það þurfti myndbandsdómgæslu en einungis munaði nokkrum sentimetrum á þeim.
Snæfell fór langleiðina með að bjarga sæti sínu í úrvalsdeild kvenna í körfubolta með sigri á KR í botnslag liðanna í Stykkishólmi í gærkvöld. Að sama skapi er staða KR mjög erfið og fall blasir niður í 1. deild blasir við liðinu. Snæfell vann leikinn í gær 77-61 og náði tveggja stiga forskoti á KR auk þess að vera með betri innbyrðis stöðu eftir sigurinn, en aðeins eitt lið fellur úr deildinni. Þá sótti Keflavík Breiðablik heim og tapaði með 73 stigum gegn 66 og á sama tíma töpuðu Haukar gegn Fjölni með 73 stigum gegn 65. Þessi úrslit þýða að Valur er í bestri stöðu til að tryggja sér deildarmeistaratitilinn. Valur tók á móti Skallagrími að Hlíðarenda í gærkvöld og vann með 80 stigum gegn 63. Valskonur eru með fjögurra stiga forskot í efsta sæti deildarinnar þar sem þeirra næstu keppinautar, Haukar og Keflavík, töpuðu sínum leikjum.
Ísland og Litáen mætast í undankeppni EM karla í handbolta í Vilnius í dag. Með sigri gulltryggir Ísland sér sæti á EM sem fram fer í Ungverjalandi og Slóvakíu í janúar á næsta ári. Íslenska liðið vann tíu marka sigur á Ísrael, 30-20, á þriðjudag. Ísland vann fyrri leikinn gegn Litáen með 16 marka mun, 36-20, í Laugardalshöll í nóvember. Efstu tvö liðin fara beint á EM 2022 ásamt fjórum liðum með bestan árangur í þriðja sæti. Jafntefli nægir því íslenska liðinu til að tryggja sér farseðilinn á EM. Fari svo að Ísland tapi fyrir Litáen í dag fær liðið annað tækifæri til að tryggja EM-sæti þegar Ísrael kemur í heimsókn á Ásvelli á sunnudag.
Leikurinn er klukkan 16 en bein útsending hefst á RÚV með upphitun í EM-stofunni klukkan 15:30.
Linda Rós Hannesdóttir og Snorri Einarsson urðu í gær Íslandsmeistarar í sprettgöngu á Skíðamóti Íslands og íslenska karlalandsliðið í handbolta getur í dag tryggt sér sæti á EM með sigri á Litháen. 